Broj: 711-I-1155-P-188/20-02-17

Zagreb, 21. kolovoza 2020.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Sande Tomić,** za davanjem očitovanja Povjerenstva**,** na 95. sjednici, održanoj dana 21. kolovoza 2020.g, daje sljedeće:

**OČITOVANJE**

1. **Sukladno članku 18. ZSSI-a, Grad Metković može stupati u poslovni odnos dodjele potpora u poljoprivredi u okviru javnog poziva s obiteljskim poljopivrednim gospodarstvom u vlasništvu** **sestre jednog od zamjenika gradonačelnika Grada Metkovića, ukoliko taj dužnosnik prethodno obavijesti Povjerenstvo o tom poslovnom odnosu, nakon čega će Povjerenstvo dati konkretno mišljenje s uputama o načinu postupanja dužnosnika i Grada Metkovića te će, nakon dostave dokumentacije iz koje je vidljivo kako su provedene upute Povjerenstva, donijeti odluku kojom se utvrđuje jesu li upute provedene na način kojim se omogućava izbjegavanje sukoba interesa dužnosnika i osigurava njegovo zakonito postupanje.**
2. **Ako bi poslovni odnos iz točke I. izreke nastao suprotno odredbama članka 18. ZSSI-a, bio ni ništetan.**

Obrazloženje

Zahtjev za davanjem očitovanja Povjerenstvu podnijela je Sanda Tomić. U knjigama ulazne pošte zahtjev je zaprimljen dana 29. lipnja 2020. te se povodom istog vodi predmet pod brojem P-188/20.

Podnositeljica zahtjeva navodi da podnosi zahtjev u ime Povjerenstva za dodjelu potpora u poljoprivredi na području Grada Metkovića. Iznosi da je Grad Metković raspisao javni poziv za dodjelu potpora u poljoprivredi na koji se mogu prijaviti obiteljska poljoprivredna gospodarstva registrirana (u daljnjem tekstu: OPG) na području Grada te da je svoju prijavu dostavio OPG kojem je vlasnica sestra zamjenika gradonačelnika Grada Metkovića. Podnositeljica zahtjeva traži mišljenje Povjerenstva može li taj OPG sudjelovati u navedenom javnom natječaju za dodjelu potpora te na koji način može sudjelovati u njemu. Napominje da zamjenik gradonačelnika Grada Metkovića nije član Povjerenstva za dodjelu potpora u poljoprivredi na području Grada Metkovića.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Člankom 3. stavkom 1. podstavkom 9. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i zamjenik gradonačelnika Grada Metkovića obvezan postupati sukladno odredbama ZSSI-a.

Podnositeljica zahtjeva nije precizirala o kojem se zamjeniku gradonačelnika Grada Metkovića radi, obzirom da su dvije osobe izabrane na navedenu dužnost u mandatu 2017.g. – 2021.g.

Zahtjev u ovom predmetu podnesen je od strane osobe koja nije dužnosnik u smislu članka 3. ZSSI-a. S obzirom da se zahtjevom traži tumačenje odredbi ZSSI-a koje se odnose na dužnosnika iz toga članka ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 18. stavk m 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik je dužan o tome pravodobno obavijestiti Povjerenstvo.

Sukladno članku 18. stavku 2. ZSSI-a, Povjerenstvo u roku od 15 dana od dana zaprimanja obavijesti o namjeri stupanja u poslovni odnos, daje mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu sa ZSSI-om, dok sukladno stavku 3. istog članka, ako to zahtijevaju okolnosti konkretnog slučaja, Povjerenstvo mišljenje može izraditi i dostaviti bez odgađanja, najkasnije u roku od 5 dana od dana zaprimanja obavijesti.

Sukladno stavku 4. istog članka, dužnosnik odnosno tijelo u kojem dužnosnik obnaša dužnost je obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva, a sukladno stavku 5. istog članka, Povjerenstvo posebnom odlukom, bez odgađanja, a najkasnije u roku od 5 dana od dana dostave dokumentacije, utvrđuje jesu li upute Povjerenstva provedene na način koji omogućava izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 18. stavkom 6. ZSSI-a propisano je da su pravni poslovi koji su sklopljeni suprotno postupku propisanom odredbama članka 18. ZSSI-a ništetni te da Povjerenstvo bez odgađanja dostavlja predmet nadležnom državnom odvjetništvu na daljnje postupanje radi utvrđenja ništetnosti pravnog posla odnosno pravnog akta.

Povjerenstvo pojašnjava da se sukladno članku 4. stavku 2. ZSSI-a, sestra dužnosnika smatra članom obitelji dužnosnika u smislu toga Zakona, a sukladno članku 4. stavku 4. ZSSI-a, poslovnim subjektima u smislu toga Zakona smatraju se izričito i i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Člankom 4. stavkom 3. ZSSI-a propisano je da se poslovni odnos u smislu ZSSI-a odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 4. stavkom 4. ZSSI-a, propisano je da se poslovnim subjektima u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Povjerenstvo ukazuje da Zakon o poljoprivredi („Narodne novine“ broj 59/18.) u članku 3. stavku 1. točki a. definira poljoprivrednika kaofizičku ili pravnu osobu koja obavlja poljoprivrednu djelatnost na području Republike Hrvatske, a obuhvaća organizacijske oblike: obiteljsko poljoprivredno gospodarstvo, samoopskrbno poljoprivredno gospodarstvo, obrt registriran za obavljanje poljoprivredne djelatnosti, trgovačko društvo ili zadruga registrirana za obavljanje poljoprivredne djelatnosti te druga pravna osoba.

Na temelju članka 5. stavka 1. točke a. Zakona o obiteljskom poljoprivrednom gospodarstvu („Narodne novine“ broj 29/18. i 32/19.) OPG je organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.

Člankom 5. stavkom 1. točkom i) Zakona o obiteljskom poljoprivrednom gospodarstvu propisano je da je nositelj OPG-aizabrani član OPG-a koji je nositelj prava i obveza OPG-a, a u svojstvu odgovorne osobe predstavlja i upravlja OPG-om.

Stoga se OPG smatra poslovnim subjektom u smislu odredbi ZSSI-a, a nositelj OPG-a smatra se članom OPG-a i osobom koja upravlja tim poslovnim subjektom.

U konkretnome se slučaju poslovni subjekt u vlasništvu člana obitelji dužnosnika, jednog od zamjenika gradonačelnika Grada Metkovića, prijavio na javni natječaj za dodjelu potpora u poljoprivredi koje dodjeljuje Grad Metković. Stoga bi dodjelom navedene potpore nastao poslovni odnos između tijela javne vlasti u kojem taj dužnosnik obnaša dužnost i poslovnog subjekta u vlasništvu člana dužnosnikove obitelji.

Dakle, na stupanje OPG-a, u vlasništvu sestre dužnosnika, u poslovni odnos s Gradom Metkovićem primjenjuju se odredbe članka 18. ZSSI-a. Navedena odredba predstavlja izričitu zakonsku pretpostavku za nastanak takvog poslovnog odnosa, a odnosi se na obvezu pravodobnog obavještavanja Povjerenstva o poslovnom događaju od strane dužnosnika, nakon čega Povjerenstvo u roku od 15 dana od dana zaprimanja obavijesti izrađuje mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s ovim Zakonom.

Nakon dostave dokumentacije iz koje je vidljivo kako su provedene dane upute, Povjerenstvo donosi odluku kojom se utvrđuje jesu li upute provedene na način kojim se omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Poslovni odnos koji bi nastao bez prethodne obavijesti Povjerenstva ili suprotno uputama bio bi ništetan, sukladno članku 18. stavku 6. ZSSI-a.

Slijedom navedenog Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Podnositeljica zahtjeva, putem elektroničke pošte
2. Objava na internetskoj stranici Povjerenstva
3. Pismohrana